Izvor: (ilustracija), Dalibor Urukalovic/PIXSELL

Zagrebački gradonačelnik Milan Bandić i njegovi suoptuženici Ivica Lovrić i Zdenka Palac u petak su oslobođeni krivnje u slučaju štandovi, u kojoj ih je Uskok teretio za pogodovanje udruzi U ime obitelji na štetu grada.

Presudu je objavio predsjednik sudskog vijeća zagrebačkog Županijskog suda Zdravko Majerović.

Bandić je nepravomoćno oslobođen optužbi, javlja naša reporterka Vanja Kranic.

Optužbi su oslobođeni i Ivica Lovrić i Zdenka Palac.

Troškovi sudskog postupka bit će podmireni iz državnoga proračuna.

Podsjetimo, USKOK je Bandića teretio da je sa svojim suradnikom Ivicom Lovrićem i voditeljicom "Tržnica Zagreb" Zdenkom Palac udruzi U ime obitelji priskrbio nezakonitu korist od najmanje 308 tisuća kuna ustupajući im bez naknade štandove na kojima su prikupljali potpise za referendum o promjeni izbornog zakona.

I dok su tužitelji u svom završnom govoru 15. listopada za Badića i ostale zatražili osuđujuću presudu obrana smatra da gradonačelnik i njegovi suradnici nisu učinili ništa nezakonito.

Pri kraju suđenja Uskok je izmijenio optužnicu pa Bandića, uz zlouporabu položaja i ovlasti, terete i za trgovanje utjecajem u odnosu na trećeoptuženu direktoricu gradskih tržnica Zdenku Palac.

Istovremeno, drugooptuženom gradskom pročelniku Ivici Lovriću optužnica je ublažena pa ga umjesto za zlouporabu položaja terete za pomaganje u tom nedjelu, dok je za Zdenku Palac optužnica ostala nepromijenjena.

Bandić na kraju suđenja nije želio iznositi obranu ističući da ostaje pri svemu što je rekao u svojoj obrani tijekom istrage. Bandić je tada u Uskoku kazao da mu se udruga U ime obitelji obratila sa zahtjevom da im pomogne u akciji prikupljanja potpisa za inicijativu "Birajmo zastupnike imenom i prezimenom", što je njemu bilo posebno zanimljivo jer je ranije i sam izabran na neposrednim izborima.

"Nakon zahtjeva donesen je zaključak o pokroviteljstvu, koji ne isključuje financijsku potporu", kazao je Bandić dodajući da je riječ o njegovom diskrecionom pravu i odluci koju je u skladu sa svim propisima. "Zato sam uvjeren da nisam počinio nikakav krimen...", kazao je, među ostalim, Bandić. Dodao je i da je jačanje demokratskih procesa i uključivanje građana bila njegova politička i moralna obveza.

Uskokov tužitelj Sven Mišković je, pak, u završnom govoru istaknuo da je Bandić postupao iz osobnog i političkog interesa kojeg je namjeravao financirati proračunskim sredstvima. Mišković je ustvrdio i kako nije sporno to što gradonačelnik ima pravo prihvatiti pokroviteljstvo nad manifestacijom niti je sporno njegovo diskrecijsko pravo da odluči koje će manifestacije financirati, ali je sporno što je svoje ovlasti koristio netransparentno, "na faraonski način".

Osim u "aferi štandovi" Bandić je za štetu gradu, ali i državnom proračunu optužen i u slučaju Agram. Na početku suđenja, prošlog tjedna, Bandić i njegovih 10 suoptuženika kazali su da se ne osjećaju krivima ni po jednoj točki optužnice.

Izvor: N1

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.